
ΔΕΛΤΙΟ ΤΥΠΟΥ
Νομική κάλυψη και ελεγκτική αποζημίωση τώρα – Οι γεωτεχνικοί δεν θα χρησιμεύουν άλλο ως «έργο» για την πολιτική διαφήμιση

Η ΠΟΓΕΔΥ καλεί πλέον επίσημα την πολιτική ηγεσία του ΥπΑΑΤ και το Διοικητικό Συμβούλιο του Ταμείου Γεωργίας και Κτηνοτροφίας να πάρουν σαφή, έγγραφη και αιτιολογημένη θέση για δύο αυτονόητα αιτήματα: τη νομική κάλυψη των γεωτεχνικών ελεγκτών και τη θεσμοθέτηση ειδικής ελεγκτικής αποζημίωσης, με αξιοποίηση των ανταποδοτικών πόρων που προέρχονται από το ίδιο το ελεγκτικό έργο.
Οι γεωτεχνικοί δεν εκτελούν μια απλή διοικητική διαδικασία. Ασκούν δημόσια εξουσία, διενεργούν επιτόπιους ελέγχους, υπογράφουν πράξεις με σοβαρές διοικητικές και οικονομικές συνέπειες και εκτίθενται προσωπικά σε δικαστικές και άλλες διαδικασίες εξαιτίας ακριβώς της άσκησης των υπηρεσιακών τους καθηκόντων.
Η αντίφαση δεν μπορεί πλέον να κρυφτεί: Το κράτος εισπράττει από τους ελέγχους. Η πολιτική ηγεσία διαφημίζει τα αποτελέσματά τους. Οι γεωτεχνικοί αναλαμβάνουν την ευθύνη και τον κίνδυνο. Αλλά όταν ζητούν θεσμική προστασία και αναγνώριση του έργου τους, συναντούν σιωπή.
Αυτό δεν αποτελεί στήριξη ενός ισχυρού ελεγκτικού μηχανισμού. Αποτελεί θεσμική απαξίωση εκείνων πάνω στους οποίους στηρίζεται η λειτουργία του.
Η ΠΟΓΕΔΥ δεν ζητά πλέον γενικές διαβεβαιώσεις ούτε επικοινωνιακά «μπράβο». Ζητά απόφαση, νομική κάλυψη, ελεγκτική αποζημίωση και συγκεκριμένο χρονοδιάγραμμα.
Και επειδή υπάρχει ένα όριο πέρα από το οποίο η θεσμική ανοχή μετατρέπεται σε ανοχή της απαξίωσης, το ξεκαθαρίζουμε:
Εάν η Πολιτεία εξακολουθήσει να μην αναγνωρίζει έμπρακτα τη συμβολή των γεωτεχνικών, ενώ ταυτόχρονα χρησιμοποιεί το έργο τους για πολιτική και επικοινωνιακή προβολή, η ΠΟΓΕΔΥ δεν θα έχει πλέον άλλο δρόμο από την προσφυγή στα αρμόδια ελεγκτικά και δικαστικά όργανα και την αναζήτηση, όπου συντρέχει, κάθε διοικητικής, πειθαρχικής, αστικής ή ποινικής ευθύνης από κάθε πρόσωπο που με πράξη ή παράλειψή του συμβάλλει στη συνεχιζόμενη απαξίωση και στην ελλιπή θεσμική προστασία των γεωτεχνικών.
Το έργο μας δεν είναι διαφημιστικό υλικό κανενός.
Ή θα στηριχθεί θεσμικά ή πλέον οι ευθύνες θα αναζητηθούν θεσμικά.

